KYK: Kyrgios se kierangs kan braai | Netwerk24
KYK: Kyrgios se kierangs kan braai
Die omstrede Nick Kyrgios van Australië is uit die Italiaanse Ope nadat hy geweier het om verder te speel in sy wedstryd in die tweede ronde teen Noorweë se Casper Ruud.
Nick Kyrgios in aksie teen Casper Ruud voor sy uitbarsting. Foto: Getty Images
Ruud het met 3-6, 7-6(7-5), 1-1 deurgedring na die derde ronde.
Kyrgios het 'n baanoortreding vir sy onsportiewe gedrag gekry nadat Ruud vroeg in die derde stel deurgebreek het op sy afslaan. Hy is toe met 'n pot gestraf omdat hy vroeër in die wedstryd ook 'n baanoortreding teen hom gehad het.
Dit het gelei tot 'n hengse verdere uitbarsting. Hy het sy raket neergesmyt, 'n waterbottel weggeskop en toe 'n stoel op die baan geslinger voordat hy sy sak opgetel het en van die baan af gestap het.
Kyrgios, 36ste op die wêreldranglys, het die wedstryd gevolglik prysgegee.
Ruud sal in die derde ronde teen Juan Martin del Potro van Argentinië te staan kom.
Die 24-jarige Kyrgios is in 2016 deur die ATP geskors na hy van die baan geloop het midde die wedstryd teen Mischa Zverev by die Sjanghai-meesters en hy word dalk weer deur 'n skorsing in die gesig gestaar. – Reuters